จับตา TMB วิ่งแรง! หลังปิดดีลควบรวม TBANK พร้อมเชิญนวค. “วิดีโอคอนเฟอเรนซ์” ด่วนบ่ายนี้
จับตา TMB วิ่งแรง! หลังปิดดีลควบรวม TBANK พร้อมเชิญนวค. "วิดีโอคอนเฟอเรนซ์" ด่วนบ่ายนี้
27 ก.พ. 2562

สืบเนื่องจากวานนี้ (26 ก.พ.62) มีการรายงานข่าว นายสมเจตน์ หมู่ศิริเลิศ กรรรมการผู้จัดการใหญ่ บริษัท ทุนธนชาต จำกัด (มหาชน) หรือ TCAP เผยว่า บริษัท ทุนธนชาต ในฐานะผู้ถือหุ้นใหญ่ธนาคารธนชาต หรือ TBANK ได้ลงนามบันทึกข้อตกลงแบบไม่มีผลผูกพันทางกฎหมายกับ 5 ฝ่าย ระหว่างไอเอ็นจีกรุ๊ป (ING) ทุนธนชาต (TCAP) แบงก์โนวาสโกเทีย (BNS) ธนาคารธนชาต (TBANK) และธนาคารทหารไทย (TMB) โดยมีวัตถุประสงค์ในการควบรวมกิจการระหว่างธนาคารธนชาต กับธนาคารทหารไทย เพื่อก่อตั้งธนาคารพาณิชย์ที่มีขนาดใหญ่และแข็งแกร่งกว่าเดิม
โดยการจัดหาเงินทุน ธนาคารทหารไทยจะจัดหาเงินทุนสำหรับการเข้าทำธุรกรรมครั้งนี้ ผ่านการระดมทุนทั้งการออกตราสารหนี้และการออกหุ้นเพิ่มทุน โดยเงินทุนจากการออกหุ้นเพิ่มทุนคาดว่าจะอยู่ที่ประมาณ 70% ของธุรรกรรม มูลค่ารวมประมาณ 1.3-1.4 แสนล้านบาท หรือคิดเป็นเงิน 9 หมื่นล้านบาท ถึง 1 แสนล้านบาท
ทั้งนี้ อาจมีการปรับมูลค่าในขั้นตอนสุดท้าย เนื่องมาจากการตรวจสอบวิเคราะห์สถานะ (Due Diligence) และมูลค่าหุ้นทางบัญชีของธนาคารธนชาต และบริษัทในเครือล่าสุด โดยคู่สัญญาจะตกลงชำระค่าตอบแทนให้แก่กันในรูปแบบของเงินสด และเงินสดส่วนหนึ่งจะนำกลับมาลงทุนในธนาคาร
ภายหลังจากการเข้าทำธุรกรรมแล้วเสร็จและมีการเพิ่มทุนตามที่จำเป็น ING กระทรวงการคลัง และทุนธนชาต คาดว่าจะเป็นผู้ถือหุ้นหลักของธนาคารภายหลังการรวมกิจการ โดย ING และทุนธนชาตจะถือหุ้นในสัดส่วนไม่น้อยกว่า 20% ส่วนโนวาสโกเทียคาดว่าจะถือหุ้นในสัดส่วนที่น้อยลงอย่างมีนัยสำคัญ
ทั้งนี้ TMB จะออกหุ้นเพิ่มทุนครั้งนี้ประมาณ 9 หมื่นล้าบาท ถึง 1 แสนล้านบาท โดยส่วนแรก 5-5.5 หมื่นล้านบาท เป็นการออกหุ้นเพิ่มทุนให้แก่ ทุนธนชาต และโนวาสโกเทีย แต่ยังไม่ได้ระบุราคาชัดเจน ต้องรอการปรับปรุงมูลค่าทางบัญชีใหม่ก่อน โดยคาดว่าจะคิดมูลค่าหุ้นเพิ่มทุนของธนาคารฯ เท่ากับ 1.1 เท่าของมูลค่าทางบัญชีล่าสุดของธนาคารฯ (2.25 บาท หรือ 2.47 บาท) ภายหลังปรับปรุงมูลค่าจากการจัดหาเงินทุน ทั้งนี้ มูลค่าดังกล่าวจะต้องไม่ต่ำกว่ามูลค่าขั้นต่ำที่จะได้กำหนดไว้ในสัญญาต่อไป
ส่วนเงินทุนจำนวนที่เหลืออีก 4-4.5 หมื่นล้านบาท ธนาคารฯ คาดว่าจะออกหุ้นเพิ่มทุนเพื่อเสนอขายให้แก่ผู้ถือหุ้นเดิมของธนาคารฯ (กระทรวงการคลังและไอเอ็นจี รวมทั้งรายย่อย) โดยได้รับการสนับสนุนจากผู้ถือหุ้นหลักปัจจุบันของธนาคารฯ รวมทั้งอาจจะมีการออกหุ้นเพื่อเสนอขายหุ้นให้กับประชาชนต่อไป และหรือบุคคลในวงจำกัดกับนักลงทุนรายใหม่หรือนักลงทุนรายเดิม ทั้งนี้ ธนาคารฯ ประสงค์ที่จะดำรงไว้ซึ่งฐานะเงินกองทุนที่ยั่งยืนภายหลังธุรกรรมเสร็จสิ้น
สำหรับการรวมกิจการครั้งนี้ ทำให้ขนาดและศักยภาพทางธุรกิจเพิ่มขึ้น โดยมุ่งสู่การเป็นธนาคารชั้นนำขนาดใหญ่ของประเทศ โดยธนาคารฯ ภายหลังการรวมกิจการจะมีสินทรัพย์รวมอยู่ที่ประมาณ 1.9 ล้านล้านบาท ฐานลูกค้ากว่า 10 ล้านราย และมีขนาดใหญ่เป็นลำดับที่ 6 ในอุตสาหกรรมธนาคารพาณิชย์ไทย
อย่างไรก็ตาม ล่าสุดวันนี้ (27 ก.พ.62) ทาง TMB จะมีการแถลงข่าวภายใต้หัวข้อ Synergies for Growth โดยแบ่งเป็น 2 ช่วงเวลา รอบ 9.30-10.3.0 น. ซึ่งเป็นรอบสื่อมวลชน และรอบ 15.30-16.30 น. ซึ่งจะเป็นรอบพิเศษสำหรับนักวิเคราะห์และผู้จัดการกองทุน โดยสามารถรับชมการวิเคราะห์ได้ผ่านทางวิดีโอคอนเฟอร์เรนท์
ดังนั้น จึงเป็นที่น่าจับตาว่า ในวันนี้ราคาหุ้นของ TMB จะปรับตัวเพิ่มขึ้นอย่างมีนัยยะสำคัญจากประเด็นดังกล่าว โดยนักวิเคราะห์ บล. ฟินันเซีย กำหนดคำแนะนำ “ซื้อ” หุ้น TMB ให้ราคาเป้าหมาย 2.58 บาท